65 Coluber

Coluber dicitur ethimologice quasi colens vmbram, et in hoc designat peccatum quod colit vmbram obscuritatis, Eccle. 10[:8]: *Qui dissipat sepem* mordebat *eum coluber*, id est, quia aufert vmbram eius. Sic peccator reluctatur contra eum qui redarguit peccatum eius ad sui correctionem, vnde Eccli. 21[:2]: *Quasi a facie colubri fuge* peccatum.

¶ Istud peccatum debet educi a corde hominis, sicut ad litteram educitur coluber, scilicet, cum suauitate lactis. Sic peccator cicius eicit venenum peccati dulcedine lenitatis quam rigore seueritatis, Job 26[:13]: *Obstetricante manu ejus, eductus est* [*coluber*] *tortuosus*. Manus obstetricans debet esse lenis in figura istorum, Exod. 4[:3], virga proiecta de manu Moysi *in terram versa est in colubrum*. Sic quando prelatus nimis ponit super subditum, vertitur in peccatum, set resumat et redibit virgam.